## El grup de coordinació de la resposta de Salut Pública informa sobre mesures per a protegir la salut després de les inundacions

*** S’ha celebrat la primera reunió del grup de coordinació de Salut Pública per a abordar i analitzar els riscos epidemiològics amb l’objectiu de previndre complicacions de salut
* Els experts emeten recomanacions sobre el consum i la conservació dels aliments, així com mesures preventives durant les tasques de neteja i gestió dels residus, entre altres
* Salut Pública insistix en la importància de seguir les recomanacions dels experts a través dels canals oficials**

El grup de coordinació de la resposta de Salut Pública, creat després de les inundacions en el marc del grup sanitari de resposta immediata constituït ahir, s’ha reunit este matí per a coordinar totes les accions relacionades amb la salut pública i avaluar els possibles riscos epidemiològics amb la finalitat d’evitar complicacions de salut després de les inundacions.

Es tracta d’un grup format per experts en salut pública i epidemiologia que està format per la Direcció General de Salut Pública de la Generalitat, juntament amb el Centre de Coordinació d’Alertes i Emergències Sanitàries (CCAES) i la Direcció General de Salut Pública del Ministeri de Sanitat, l’Agència Espanyola del Medicament i l’Institut Carlos III.

Després de la reunió, els experts han emés una sèrie de mesures que ha de tindre compte la ciutadania relatives al consum i la conservació dels aliments, la importància de beure i cuinar amb aigua potable, així com mesures de precaució que és recomanable adoptar durant les tasques de neteja, tant d’àmbit comunitari com en les vivendes.

D’altra banda, els experts emeten una sèrie de consells relacionats amb la gestió dels residus, com evitar altres possibles riscos i quan s’ha de consultar al personal sanitari.

Així mateix, des del grup de Salut Pública s’insistix en la importància de seguir les recomanacions a través dels canals oficials. En este sentit, tota la informació s’emet a través dels comptes oficials de la Conselleria de Sanitat en les seues xarxes socials i a través de la seua pàgina web.

Fecha: 03/11/2024